Bismillaahirrohmaanirrohiim. Assalaamu'alaikum Wr. Wb. Muji syukur ka Gusti Nu Maha Suci. Puja ka Alloh Nu Maha Kawasa. Alhamdulillah, réhna dina danget ieu urang tiasa kempel, riung mungpulung dina raraga acara Paturay-Tineung Murid Kelas Genep SDN Jayamekar Angkatan Taun 2019. Kalayan mudah-mudahan ieu acara aya dina ridho Alloh SWT. Aamiin YRA. Sholawat miwah salam, mugia salamina dicurah limpahkeun ka panutan alam, buktosna Kanjeng Nabi Muhammad SAW. Miwah ka kulawargi, para sohabat, sareng sadaya umat anu turut tumut kana ajaran mantena, tug dugika akhir zaman. Kalayan mudah-mudahan urang diangken janten umatna sareng kénging syafa'atul 'udma ti mantena. Aamiin YRA. Anu ku simkuring dipihormat: Bapak Kepala Sekolah, Bapak-Ibu Guru, para sepuh murid, sareng sadaya réréncangan. Simkuring di payun ieu, salaku wawakil, panyambung lisan ti réréncangan murid kelas genep saparakanca. Dina danget ieu badé ngadugikeun kata-kata perpisahan. Asa teu karaos pisan. Raraosan mah, simkuring nembé kamari lebet SD di bangku kelas hiji. Anu salami genep taun kalangkung, simkuring sareng réréncangan diatik-dididik ku Bapa-Ibu Guru kalayan ihlas sareng sabar. Bapak sareng Ibu Guru! Rumaos pisan salami janten murid di SDN Jayamekar ieu, simkuring saréréncangan kirang taat, kirang patuh kana aturan sakola. Malah sok talangké kana pancén. Neda ampun sihapunten, tina sanés kanten dosa sareng kakhilapan salami simkuring sareng réréncangan di SDN Jayamekar. Sanés kanten élmu anu parantos ku Bapak-Ibu guru diwurukeun, mugia janten élmu anu mangfaat sareng barokah. Kanggo bekel simkuring ngambah sagara kahirupan, enggoning naratas masa depan. Ogé ieu lembaga SDN Jayamekar mugia kapayuna sing langkung maju dina sagala hal. Kalayan tiasa nyetak lulusan murid anu siap ngabdikeun élmuna kanggo ngamajukeun syi'ar agama sareng siap ngabéla nagara. Aamiin YRA. Ema... Bapa... anu parantos seueur pisan berkorban kanggo Abdi. Kalayan ku kanyaah Ema sareng Bapak salami ieu, hapunten, dugika danget ieu Abdi teu acan tiasa ngabales kana sanés kanten kasaéan. Namung mudah-mudah, neda pidu'a mugia Abdi dijantenkeun putra anu soleh, taat paréntah agama, patuh aturan darigama. Kalayan tiasa ngahontal kana cita-cita. Aamiin YRA. Ema... Bapa... hapuntena, Abdi neda widi hoyong diteraskeun sakolah ka SMP. Abdi isin upami janten jalmi anu bodo, tuna pangabisa, hapa tina pangarti. Insya Alloh, ti kawit ayeuna Abdi badé getol diajar, rajin sareng disiplin demi ngaraih cita-cita Abdi. Allohumma nawwir quluubanaa bi nuuri hidaayatik, kamaa nawwartal ardho bi nuuri syamsik, abadan abada, bi rohmatika yaa arhama roohimiin... Aamiin YRA. Sakitu anu kapihatur. Tutus langkung, képang halang. Bobo sapanon, carang sapakan. Neda agung cukup lumur, jembar pangampura, tawakuf anu kasuhun. Rapung catur, paragat tuntas. Reureuh nanggung, cag rancatan. Cag... ah! Wassalaamu'alaikum W. W. (sambil menundukkan badan, lalu undur diri) * *